তার মধ্যে অন্তত ৮০০টি ইঞ্জিনিয়ারিং কলেজের অবস্থা করুণ। সেগুলির অর্ধেক আসনই খালি পড়ে রয়েছে।মন্ত্রকের অধীনে থাকা দেশের ইঞ্জিনিয়ারিং শিক্ষাব্যবস্থার নিয়ন্ত্রক সংস্থা ‘অল ইন্ডিয়া কাউন্সিল ফর টেকনিক্যাল এডুকেশন’ (এআইসিটিই)-এর চেয়ারপার্সন অধ্যাপক অনিল ডি সহস্রবুধে জানিয়েছেন, দেশের বেসরকারি ইঞ্জিনিয়ারিং কলেজগুলির দশা যথেষ্টই বেহাল। ছাত্রছাত্রীর অভাবে খাঁ খাঁ করছে বেশির ভাগ বেসরকারি ইঞ্জিনিয়ারিং কলেজ। কলেজগুলিতে পুরোপুরি তালা ঝুলিয়ে দেওয়া হলে সমস্যা বাড়বে বই কমবে না। কলেজগুলির জন্য প্রচুর বিনিয়োগ করা হয়েছে। ব্যাঙ্ক ঋণের পরিমাণও খুব কম নয় কলেজগুলির। তাই আরও যে ৫০০টি বেসরকারি ইঞ্জিনিয়ারিং কলেজের ওপর কেন্দ্রীয় মন্ত্রক কড়া নজর রাখছে, সেগুলিকে পুরোপুরি বন্ধ করে দিতে বলা হবে না। বরং বলা হবে ওই কলেজগুলিকে বিজ্ঞান কলেজ, নানা রকমের স্কিল গড়ে তোলা ও বৃত্তিশিক্ষার কলেজে নিজেদের বদলে নিতে।